‘บิวตี้’เป้าเติบโตสูงลุยขยายธุรกิจตปท.
บิวตี้ หวังเป็นหุ้นเติบโตควบหุ้นปันผลปีนี้ สยายปีกสู่ต่างประเทศ 7 สาขา ในประเทศ 29 สาขา
6 มิ.ย. 2556

บิวตี้ หวังเป็นหุ้นเติบโตควบหุ้นปันผลปีนี้ สยายปีกสู่ต่างประเทศ 7 สาขา ในประเทศ 29 สาขา
นพ.สุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ (BEAUTY) เปิดเผยว่า BEAUTY ถือเป็นหุ้นที่มีการเติบโตสูงและหุ้นปันผล โอกาสในการเติบโตยังมีอีกมากทั้งจากในประเทศและต่างประเทศในกลุ่มประเทศอาเซียน 
บริษัทตั้งเป้าหมายการเติบโตของกำไรในปีนี้ไม่น้อยกว่า 20% และในด้านของยอดขาย โตไม่ต่ำกว่า 30% หรือเห็นรายได้ในปีนี้แตะที่ระดับ 1,000 ล้านบาทเป็นครั้งแรก และคาดว่าจะรักษาอัตรากำไรขั้นต้นในระดับ 72% และอัตรากำไรสุทธิ 23% ได้ 
สาเหตุสำคัญมาจากการขยายสาขา โดยมีแผนจะขยายสาขาในสิ้นปีนี้ให้เพิ่มเป็น 230 สาขา หรือมีการเปิดเพิ่มในปีนี้ 29 สาขา ซึ่งจะทำให้จำนวนสาขาของ BEAUTY BUFFET เพิ่มจาก 159 สาขา เป็น 180 สาขา และ BEAUTY COTTAGE จะเพิ่มจาก 42 สาขา เป็น 50 สาขา 
บริษัทมั่นใจว่า การเติบโตของบิวตี้ยังมีอีกมาก เพราะตลาดในประเทศมีโอกาสเติบโตได้อีกสูง เพราะจากตัวเลขพบว่าคนไทยมีค่าใช้จ่ายต่อหัวทางด้านเครื่องสำอางเพียง 20 เหรียญสหรัฐต่อปี เทียบกับเกาหลีอยู่ที่ 200 เหรียญสหรัฐต่อปี ไม่เพียงแต่ตลาดในประเทศที่มีศักยภาพเติบโต ยังพบว่าตลาดในต่างประเทศ กลุ่มประเทศเพื่อนบ้านมีกำลังซื้อสูง 
นอกจากนั้น บริษัทยังมีแผนจะขยายสาขาไปยังต่างประเทศในกลุ่มประเทศอาเซียน คือ เวียดนามและลาว ประเทศละ 2 สาขาภายในไตรมาส 3 นี้ และเปิดเพิ่มสาขาในกัมพูชาเพิ่มอีก 1 สาขา จากเดิมที่มีอยู่แล้ว 1 สาขา จะทำให้มีสาขาในต่างประเทศในปีนี้ 7 สาขา ขณะเดียวกันยังอยู่ระหว่างการสำรวจตลาดในประเทศพม่าอีกด้วย เพราะเห็นว่าเป็นตลาดที่น่าสนใจ 
สำหรับสัดส่วนรายได้จากต่างประเทศนั้น ในปีนี้อาจไม่เห็นผลอย่างมีนัยสำคัญ เพราะอยู่ระหว่างดำเนินการเปิดสาขา และจะแล้วเสร็จในช่วงครึ่งหลังของปี แต่ปี 2557 จึงจะเริ่มเห็นผลดีจากการไปเปิดสาขาในต่างประเทศ
แผนการขยายสาขาไปต่างประเทศ บริษัทมุ่งให้ความสำคัญกับกลุ่มประเทศในอาเซียนเป็นลำดับแรก ฐานลูกค้าในกลุ่มอาเซียนค่อนข้างแข็งแกร่งและมีกำลังซื้อสูงมาก ยอดซื้อต่อรายการ 400-500 บาท